- Англунимо
- <
- 24
- >

24
Исаако тай Ревека
1 Авраамо ачиля пурано, лэсти сля бут бэрш, тай РАЙ бахтисарда лэ дэ вса. 2 Авраамо пхэнда пхурэдэрэсти копылести дэ пэхкоро цэр, саво дыкхэлас пала вса, со лэстэ сля:
— Тхов васт манди тала пашварэ 3 тай солаха манди РАЕҐА, Саво исин Дэвэл болыбнахкиро тай Дэвэл пхуятиро, со ту на лэґа мурэсти чявэсти ромня чеендар ханаанеендирэн, машкар савэн мэ джював, 4 ай джяґа дэ пхув, тев мэ бэяндомпэ, мурэндэ родонэндэ, тай котэ лэґа ромня мурэсти чявэсти Исаакости.
5 Копыли пхучля лэстар:
— Со, сар кодыя джювли на закамэла тэ джя манца кордэ, дэ кадыя пхув? Со манди тунчи тэ терэ, тэ рисарэ тирэ чявэ дэ кодыя пхув, савятар ту авилян?
6 Авраамо пхэнэл:
— Нисар тай никала на рисар пордэ мурэ чявэ. 7 РАЙ, Дэвэл болыбнахкиро, Саво вылиджялда ман дадэхкирэ цэрэстар тай мурятар пхуятар, Саво дэдуманя манца тай дэня солах манди, кала пхэнда: «Мэ отдава кадыя пхув тирэнди чяворэнди», Вов бичялэла Пэхкирэ ангело англа тут, соб ту тэ лэх котар ромня мурэсти чявэсти. 8 Сар джювли на закамэла тэ джя туґа, ту авэґа викалавдо калатар солахатар. Кацик на рисар пордэ мурэ чявэ.
9 Копыли тховда васт тала паршавэ Авраамости, пэхкирэсти раести, тай дэня солах лэсти.
10 Тунчи копыли лиля деш верблюдонэн пэхкирэ раехкирэн, пхэрдиля лэн фэдэрэнца подарконэнца лэстар тай джиля дэ дром. Вов джиля дэ Арамо-Нахараимо, рицарда дром форостэ, тев джюда Нахоро. 11 Вов тэлисарда верблюдонэн пэ чянгэн паша ханинг пала форо; када сля тала бельвель, кала джювля авэн пала пани. 12 Вов пхэнда:
— РАЕ, Дэвэл мурэ раехкиро Авраамо! Дэ манди авдивэ бахтисаримо тай сикав мила мурэсти раести Авраамости. 13 Акэ, мэ ачяв пашэ ханинг, тай чея форохкирэ джян пала пани. 14 Мэк авэла кади. Сар мэ пхэнава чяти: « Мангав тут, обмук кхоро пхикэстар, соб манди тэ пэ пани», ай вой пхэнэла: «Пи, тай мэ дава пани тирэнди верблюдонэнди», када вой авэла, савя Ту вылилян важ тирэсти копылёсти Исаакости. Кади мэ уджянава, со Ту дэх мила мурэсти раести.
15 Инте вов на пэрэачиля тэ мангэпэ, сар ханингэстэ выджиля Ревека кхорэґа пэ пхико, чей Бетуилохкири, саво сля чявэґа Милкатиро, сави сля ромняґа Нахорости, Авраамохкирэ пхралэ. 16 Вой сля фартэ шукарни чей, чеёры, сави на сля инте муршэґа. Вой смукляпэ ханингастэ, пхэрдиля кхоро тай джиля павпалэ. 17 Копыли подпрастэня латэ тай пхэнэл:
— Мангав тут, дэ манди набут пани тирэстар кхорэстар.
18 — Пи, муро рай, — пхэнда вой, сиго смукхля кхоро пэ вастэн, дэня лэсти тэ пэ.
19 Кала вов пиля скацик лэсти трэбуни, вой пхэнда:
— Мэ доросава пани и тирэнди верблюдонэнди, скацик вонэ авэна тэ пэ.
20 Вой сиго вычюта пани кхорэстар дэ балани, прастэня упалэ ханингастэ тэ лэ инте пани тай доросля пани всаворэнди лэхкирэнди верблюдонэнди. 21 Копыли ачелас мулком тай дыкхля пэ ла, вов камэлас тэ полэ, дэня ли РАЙ лэсти бахт. 22 Кала верблюдуря пэрэачиле тэ пэ, вов вылиля сувнакуни чень важ накх, пхаримаґа дэ бека*Тевсь 6 грамма пхаримаґа. Екх бека исин епаш шэкелё., тай дуй сувнакунэ ланчюги пэ васта, пхаримаґа дэ дэш шэкеля†Тевсь 120 грамма пхаримаґа. Екх шэкелё исин тевсь 12 грамма., 23 тай пхучля:
— Пхэн манди, кахкири ту чей? Исин тирэстэ дадэстэ дэ цэр тхан, соб амэнди тэ ратярэ?
24 Вой пхэнда лэсти:
— Мэ чей Бетуилохкири, вов исин чяво Милкатиро, савэ вой бэянда Нахорости.
25 Тай инте допхэнда:
— Амэндэ исин бут сулум тай ворзо, тай исин тхан, тев тэ ратярэ.
26 Тунчи Авраамохкиро копыли тэлиля тай ашарда РАЕ, 27 пхэнда:
— Ашарав РАЕ, Дэвлэ мурэ раехкиро Авраамохкирэ, Саво на ачявда би Пэхкири мила тай чячима мурэ рае, пала када со РАЙ анда ман дэ цэр родостэ мурэ раехкирэ.
28 Чей прастэня дэ цэр тай роспхэнда пала вса пэхкиряти дати. 29 Ревекатэ сля пхрал, лэ акхарэнас Лавано, тай вов сиго джиля колэстэ манушэстэ, саво сля пашэ ханинг. 30 Кацик вов удыкхля чень важ накх тай ланчюги пэ вастэн пхэнятэ тай ушунда роспхэндимо Ревекатиро пала кода, со пхэнда лати кодэва мануш, вов джиля лэстэ, ай кодэва кади и ачелас верблюдонэнца пашэ ханинг.
31 — Джям амэндэ, бахталисардо РАЕҐА, — пхэнда Лавано. — Сости ту ачех пэ гаса? Мэ чютом цэр важ тути тай тхан верблюдонэнди.
32 Копыли заджиля дэ цэр, тай верблюдонэндар слиле пхаримо. Лэнди андэ сулум тай ворзо, ай лэсти и лэхкирэнди манушэнди андэ пани, соб тэ выхалавэ пурэ. 33 Англа лэстэ тховдэ хамо, нэ вов пхэнда:
— Мэ на авава тэ ха, кала на роспхэнава пала муро рындо.
— Роспхэн, — пхэнда Лавано.
34 Вов пхэнда:
— Мэ — Авраамохкиро копыли. 35 РАЙ фартэ мишто бахталисарда мурэ рае, вов ачиля барвало. Вов дэня лэсти бузнен, бакрэн тай гурувнен, рупь тай сувнак, копылен тай копыльницэн, верблюдонэн тай магарен. 36 Мурэ раехкири ромни Сарра бэянда лэсти чявэ дэ пхурима, тай вов отдэня чявэсти вса, со лэстэ сля. 37 Муро рай прэпхэнда манди тэ дэ солах тай пхэнда: «На лэ ромня мурэсти чявэсти чеендар ханаанеендирэн, дэ кахкири пхув мэ джював, 38 ай джя їрятэ мурэ дадэхкирэ, мурэстэ родостэ, тай котар лэ ромня мурэсти чявэсти». 39 Мэ пхучлём мурэ раестар: «Со, сар кодыя джювли на джяла манца?» 40 Вов пхэнда: «РАЙ, англа Кастэ мэ пхирав, бичялэла туґа Пэхкоро ангело тай дэла тути бахт пала со ту и джях, соб ту тэ лэх ромня мурэсти чявэсти мурэстар родостар тай дадэхкирятар їрятар. 41 Кацик тунчи ту авэґа викалавдо кадылатар солахатар, кала поавэґа дэ цэр мурэ дадэхкирэ, тай сар вонэ отпхэнэна тути тэ отдэ ла, тунчи ту авэґа викалавдо солахатар». 42 Кала мэ авдивэ авилём ханингатэ, мэ пхэндом: «О, РАЁ, Дэвэл мурэ раехкиро Авраамохкиро, кацик бы Ту тэ дэх бахт колэсти, пала со мэ бичялдо кордэ! 43 Акэ, мэ ачяв паша ханинг: сар чей выджяла тэ доросэ пани, тай мэ пхэнава лати: «Мангав тут, дэ манди тэ пэ пани тирэстар кхорэстар», 44 тай сар вой пхэнэла манди: «Пи, тай мэ доросава пани и тирэнди верблюдонэнди», акэ, када вой, савя РАЙ вылиля чявэсти мурэ раести». 45 Инте мэ на пэрэачилём тэ мангэпэ дэ пэхкоро їло, сар выджиля Ревека кхорэґа пэ пхико. Вой смукляпэ ханингатэ тай доросля пани, тай мэ пхэндом лати: «Мангав тут, дэ манди тэ пэ пани». 46 Вой сиго обмукля кхоро пхикэстар тай пхэнда: «Пи, ай мэ дава пани и тирэнди верблюдонэнди». Мэ пилём пани, тай вой дэня тэ пэ верблюдонэнди. 47 Мэ пхучлём латар: «Кахкири ту чей?» Вой пхэнда: «Мэ чей Бетуилохкири, вов исин чяво Милкатиро, савэ вой бэянда Нахорости. Тунчи мэ дэнём лати чень важ накх тай ланчюги пэ вастэн, 48 тэлилём тай ашардом РАЕ. Мэ ашардом РАЕ, Дэвлэ Авраамохкирэ, мурэ раехкирэ, Саво анда ман чячютнэ дромэґа, соб тэ лав мурэ раехкирэ пхралэстеря внучка пала лэхкоро чяво. 49 Кана, сар тумэ терэна мила тай чячимо мурэсти раести, пхэнэн манди, ай сар нат, кади ж пхэнэн манди, соб мэ тэ джянав, со манди тэ терэ.
50 Лавано тай Бетуило пхэндэ:
— Кадыва рындо РАЕСТАР, на амэнди тэ пхэнэ тути нэ чи нат. 51 Акэ Ревека англа тут; залэ ла тай джя, тай мэк вой ачела ромняґа тирэ раехкирэ чявэсти, сар вылиля РАЙ.
52 Кала Авраамохкиро копыли ушунда кадыла лава, вов тэлиля РАЕСТИ ды пхув. 53 Тунчи вов вылиля лачи їда, кадиж сувнакуно тай рупуно шукаримо, тай отдэня Ревекати; латирэсти пхралэсти тай дати вов кадиж дэня кучютнэ подаркуря. 54 Тунчи вов тай мануша, савэ сле лэґа, хале, пиле тай ачелепэ тэ ратярэ. Кала пэ авэр дэнзор вонэ вщиле, вов пхэнда:
— Отмукэн ман, мэ камав тэ джя дэ дром мурэстэ раестэ.
55 Ай пхрал тай дэй Ревекатирэ пхэндэ:
— Мэк чей ачелапэ амэнца инте пэ дэш дивэ, тунчи джяґа.
56 Нэ вов пхэнда:
— На рицарэн ман, сар РАЙ дэня бахт колэсти, пала со мэ бичялдо кордэ. Отмукэн ман дэ дром, соб маї тэ рисявав мурэстэ раестэ.
57 Вонэ пхэндэ:
— Акхараґа чя тай пхучяґа ла.
58 Вонэ акхардэ Ревека тай пхучле:
— Ту джяґа кадэлэґа манушэґа?
— Джява, — пхэнда вой.
59 Тай вонэ отбичялдэ дэ дром пэхккиря пхэня Ревека екхтханэ кодэлаґа, ко ла парварэлас, Авраамохкирэґа копэлеґа тай манушэнца, савэ лэґа сле. 60 Вонэ бахталисардэ Ревека тай пхэндэ:
— Амари пхэнь, мэк тирэн чяворэн авэла
пхангли тай дэшвар будэр латар
мэк вонэ лэна зораґа
цэра тай форуря пэхкирэн врыжымашэн.
61 Ревека тай латирэ копыльницы стидэнепэ, бэшле пэ верблюдонэн тай джиле пала Авраамохкиро копыли. Кади копыли лиля Ревека тай джиля дэ дром.
62 Исаако кацик со рисиля Бээр-Лахай-Роиестар — вов джюда дэ Негево. 63 Акэ, бельвеляґа вов выджиля дэ маля, подлиля якха тай удыкхля, со джян верблюдоря. 64 Ревека кадиж подлиля якха тай удыкхля Исаако. Вой смукляпэ верблюдостар 65 тай пхучля копылестар:
— Ко кава мануш дэ маля, со джял амэндэ пэ дром?
— Када муро рай, — пхэнда копыли.
Тунчи вой лиля ушардо тай чюта пэ пэстэ. 66 Копыли роспхэнда Исаакости пала вса, со терда. 67 Исаако залиджялда Ревека дэ катуна пэхкиря датэ Сарратэ тай лиля ла дэ ромнен. Вой ачиля лэсти ромняґа, тай вов покамля ла. Кади Исаако аракхля пачя, тунчи сар муля лэхкири дэй.

- Англунимо
- <
- 24
- >

*24:22 Тевсь 6 грамма пхаримаґа. Екх бека исин епаш шэкелё.

†24:22 Тевсь 120 грамма пхаримаґа. Екх шэкелё исин тевсь 12 грамма.

© 2021 PBT