- Англунимо
- <
- 42
- >

42
Иосифохкирэ пхрала авэн дэ Египто
1 Кала Иаково уджянгля, со дэ Египто исин ворзо, вов пхэнда чявэнди:
— Со тумэ дыкхэн екх пэ екх? 2 Мэ шундом, со дэ Египто исин ворзо. Джян тай тинэн лэ котэ важ амэн, соб амэ тэ выджювах тай тэ на мэрах.
3 Дэш пхрала Иосифохкирэ джиле дэ Египто, соб тэ тинэ ворзо. 4 Кацик Вениамино, Иосифохкирэ пхралэ, Иаково на мукля лэнца, пала када со вов пхэнда:
— Тэ на терэлпэ лэґа савись бида.
5 Кади машкар бутэн аврэн и чявэ Израилёхкирэ авиле тэ тинэ ворзо, пала када со дэ Ханаанско пхув сля бокх.
6 Иосифо сля хулай пэ всавори кодэя пхув. Вов битинэлас ворзо манушэнди пав всаворо Египто, тай кала пхрала Иосифохкирэ авиле, вонэ тэлиле лэсти ды пхув. 7 Сар кацик Иосифо удыкхля пхралэн, вов екхатар уджянгля лэн, нэ прытердапэ, со вов лэн на джянэл, тай задэдуманя лэнца холяґа.
— Катар тумэ авиле? — пхучля вов.
— Хананаанохкирятар пхуятар, соб тэ тинэ хамо, — пхэндэ вонэ.
8 Иосифо уджянгля пэхкирэн пхралэн, нэ вонэ на уджянгле лэ. 9 Вов взрапирда пэхкирэ сунэ пала лэн тай пхэнда:
— Тумэ шпионуря! Тумэ авиле тэ выдыкхэ дэ амари пхув, тев исин назоралэ тхана.
10 — Со ту, раё, — пхэндэ вонэ. — Тирэ копыли авиле тэ тинэ хамо. 11 Амэ всаворэ чявэ екхэ дадэхкирэ. Тирэ копыли — чячюнэ мануша, на шпионуря.
12 Вов пхэнда лэнди:
— Нат, тумэ авиле тэ выдыкхэ дэ амари пхув, тев исин назоралэ тхана.
13 Ай вонэ пхэндэ:
— Амэ, тирэ копыли, — дэшудуй пхрала, чявэ екхэ дадэхкирэ, саво джювэл дэ Ханаанско пхув. Цыкнэдэр и екхатар дадэґа, ай екхэ будэр нинай.
14 Иосифо пхэнда лэнди:
— Мэ пхэндом жэ, со тумэ шпионуря! 15 Акэ сар мэ када выпучява тумэндар: солахав фараонохкирятар джювимаґа, тумэ на уджяна катар, сар на авэла кордэ тумаро цыкнэдэр пхрал. 16 Бичялэн екхэ тумэндар пала пхралэ, ай авэр авэна тэ бэшэ дэ баруно. Кади мэ уджянава тумарэ лава — чячимо ли тумэ манди дэдумэн. Сар нат, солахав фараонохкиряґа джювимаґа, тумэ — шпионуря!
17 Тай затерда лэн всаворэн дэ баруно пэ трин дивэ.
18 Пэ трито диво Иосифо пхэнда лэнди:
— Терэнти, со мэ пхэнава, тай авэна джюдэ, пала када со мэ дарав Дэвлэ. 19 Сар тумэ чячюнэ мануша, мэк екх тумэндар ачелапэ катэ дэ баруно, ай авэр джяна тай отлиджяна ворзо тумарэнди бокхалэнди їренди. 20 Нэ тумэ анэна мандэ тумарэ цыкнэдэр пхралэ, соб тэ авэн тумарэ лава чячюнэ тай тумэ тэ аченпэ джюдэ.
Кади вонэ и стердэ.
21 Вонэ пхэндэ екх екхэсти:
— Душол, со пэ амэн авиля кадэя глаба пала амарэ пхралэ. Амэ дыкхле лэхкири дар, кала вов мангэлас амэн, нэ амэ на ачиле тэ шунэ, тай акхэ пэ амэн авиля кадэя глаба.
22 Рувимо пхэнда:
— Мэ жэ пхэнавас тумэнди— на терэн кадэва бэзэх пала чяворо, ай тумэ на пошундэ! Кана авэл роспотинимо пала лэхкиро рат.
23 Вонэ и на думисарэнас, со Иосифо полэл лэн, пала када со вов дэдуманя лэнца пав дуечибэндирэ манушэ. 24 Вов отджиля дэ риг тай заровиня. Тунчи рисиля павпалэ тай задэдуманя лэнца. Вов лиля лэндар Симеоно тай спхангля лэ лэндэ пэ якхэн.
Пхрала рисявэн дэ Ханаано
25 Иосифо прыпхэнда тэ пхэрдён лэндирэ трасты ворзоґа, тай тэ чювэн всаворэнди павпалэ лэндири рупь, кажнонэсти дэ лэхкиро гоно, ай тэ дэн лэнди хамо пэ дром. Кади и сля стердо. 26 Пхрала чютэ ворзо пэ магарен тай джиле дэ дром. 27 Кала вонэ ачиле, соб тэ ратярэ, екх лэндар розпхангля гоно, соб тэ лэ ворзо тэ парварэ магаре, тай удыкхля дэ гонэ пэхкири рупь.
28 — Мури рупь рисиля! — пхэнда вов пхралэнди. — Акэ вой дэ муро гоно.
Лэндирэ їлэ позамуле. Вонэ дэ дар порисиле екх екхэсти тай пхэндэ:
— Со када терда амэнца Дэвэл?
29 Кала вонэ авиле пэхкирэстэ дадэстэ Иаковостэ дэ Ханаано, вонэ роспхэндэ лэсти пала вса, со лэнца тердапэ. Вонэ пхэндэ:
30 — Мануш, саво хулай пэ кодэя пхув, дэдуманя амэнца холяґа тай прылиля амэн пала шпионуря. 31 Нэ амэ пхэндэ лэсти: «Амэ чячюнэ мануша, на шпионуря. 32 Амэн сля дэшудуй пхралэн, чявэ екхэ дадэхкирэ, саво джювэл дэ Ханаанско пхув. Цыкнэдэр и екхатар дадэґа, ай екхэ будэр нинай». 33 Тунчи мануш, саво хулай дэ кодэя пхув, пхэнда амэнди: «Акэ сар мэ уджянава, чячюнэ тумэ мануша чи нат: ачявэнти екхэ пхралэ катэ манца, лэн хамо важ тумарэн бокхалэн їрен тай джян пэхкирэґа дромэґа. 34 Нэ анэн мандэ тумарэ цыкнэдэр пхралэ. Кади мэ уджянава, со тумэ на шпионуря, ай чячюнэ мануша. Тунчи мэ отдава тумэнди тумарэ пхралэ тай пхэнава, соб тумэ тэ пхирэн пав кадэя пхув, тев камэн».
35 Кала вонэ вычютэ гонэндар вса, кажно удыкхля котэ пэхкиро бузло рупаґа. Сар удыкхле рупь, и вонэ, и лэндиро дад пэрэдаранепэ. 36 Иаково пхэнда лэнди:
— Тумэ залиле мандар чяворэн. Иосифо будэр нинай, и Симеоно будэр нинай, ай кана тумэ камэн тэ лэ Вениамино. Со кана авиля пэ мандэ!
37 Рувимо пхэнда дадэсти:
— Умарэґа мурэн дуен чявэн, сар мэ на анава лэ павпалэ тутэ. Дэ лэ манди, тай мэ анава лэ павпалэ.
38 Нэ Иаково пхэнда:
— Муро чяво на джяла пордэ туґа. Лэхкиро пхрал муло, вов ачиляпэ екх. Сар дэ дром лэґа терэлапэ глаба, тунчи кадэлаґа грыжаґа тумэ злиджяна муро парно шэро дэ мулэндири люмля!

- Англунимо
- <
- 42
- >

© 2021 PBT