- Англунимо
- <
- 31
- >

31
Иаково тай лэхкиро їри нашэл Лаваностар
1 Иаково ушунда, сар Лаванохкири чявэ пхэнэнас: «Иаково залиля вса, со сля амарэстэ дадэстэ, тай стидэня барвалимо амарэстар дадэстар». 2 Тай Иаково додыкхля, со Лавано на кацаво лэстэ, сар дыкалэ.
3 РАЙ пхэнда Иаковости:
— Рисяв павпалэ дэ дадэндири пхув, тирэстэ родостэ. Мэ авава туґа.
4 Иаково бичялда тэ пхэнэ Рахиляти тай Лияти, соб вонэ тэ выджян дэ маля, тев сле лэхкирэ бакрэ тай бузня. 5 Вов пхэнда лэнди:
— Мэ дыкхав, со тумаро дад на кацаво мандэ, сар сля дыкалэ. Нэ Дэвэл мурэ дадэхкиро манца. 6 Тумэ джянэн, со мэ теравас бути пэ тумаро дад всаворэндар зорэндар, 7 ай вов хохавэлас ман, дэшвар парувэлас муро потинимо. Нэ Дэвэл на дэня лэсти тэ терэ манди врыто. 8 Сар вов пхэнэлас: «Потинимо тиро авэла крапчято ското», всаворо ското бэянэлас крапчятонэн, ай сар вов пхэнэлас: «Потинимо тиро авэла пёстро ското», то всаворо ското бэянэлас пёстронэн. 9 Кади Дэвэл залиля ското тумарэстар дадэстар и дэня манди.
10 Екхвар, сар ското ушаравэл екх екхэ, мандэ авиля суно: мэ подлилём якха тай удыкхлём, со бузнэ, савэ ушаравэн бузнян, сле пёстри, крапчяти тай пятнисти. 11 Ангело Дэвлэхкиро пхэнда манди дэ сунэ: «Иаково». Мэ пхэндом: «Мэ катэ». 12 Вов пхэнда: «Подыкх тай ту удыкхэґа: всаворэ бузнэ, савэ ушаравэн бузнян, — пёстри, крапчяти тай пятнисти. Мэ удыкхлём, сар обджиляпэ туґа Лавано. 13 Мэ — Дэвэл Вефилёхкиро, тев ту чювэґас дзэто пэ бар тай солоханян Манди. Ачяв сигидэр кадэя пхув и рисяв дэ пхув, тев ту бэянданпэ».
14 Рахиль тай Лия пхэндэ:
— Исин ли амэндэ котор дэ амарэ дадэхкиро барвалимо? 15 Чи на душол, со вов бинэн амэн, сар на пала пэхкирэн? Вов битинда амэн тай хасарда кода, со лиля важ амэндэ. 16 Чяче, всаворо барвалимо, саво Дэвэл залиля дадэстар, исин амаро тай амарэ чяворэндиро. Тер кади, сар пхэнэл тути Дэвэл.
17 Иаково тховда чяворэн тай ромнен пэ верблюдуря, 18 залиля всаворо ското, всаворо пэхкиро барвалимо, саво вов затерда дэ Паддано-Арамо, тай джиля дэ дром пэхкирэстэ дадэстэ Исаакостэ дэ пхув Ханаано.
19 Кала Лавано уджиля тэ подчинэ бакрэндирэ бала, Рахиль чёрда лэхкирэн дэвлэн. 20 Ай Иаково хохавда арамеё Лавано, на пхэнда лэсти, со уджял. 21 Вов унашля всаворяґа барвалимаґа, пэрэджиля лэнь тай джиля дэ плаендиро риг Галаадо.
Лавано тай Иаково терэн допхэнимо
22 Пэ трито диво Лаваности пхэндэ, со Иаково нашля. 23 Вов лиля пэґа родонэн, прастэня пала Иаково тай пэ ефтато диво доросля лэ дэ плаендиро риг Галаадско. 24 Нэ ратяґа Дэвэл авиля арамеёстэ Лаваностэ дэ сунэ тай пхэнда лэсти: «Фирисарпэ, на пхэн Иаковости ни лачё, ни врыто».
25 Лавано доросля Иаково. Иаково тховда катуна дэ плаендиро риг Галаадско, тай Лавано родоґа кадиж тховдэ пэхкирэ катуны. 26 Лавано пхэнда Иаковости:
— Со ту тердан? Ту хохавдан ман тай улиджялдан мурэн чеен,сар копылен пэ мэрима. 27 Сости ту нашлян чёраханэс? Сости ту на пхэндан манди, соб мэ тэ отмукав тут лошаґа тай диленца, тала бубно тай арфа? 28 Ту на дэнян манди тэ чюминдав пэ дром внуконэн тай чеен. Ту тердан би годяко. 29 Дэ мурэн зорэн тэ терав тути врытимо, нэ ратяґа, сави сля, тирэ дадэхкиро Дэвэл пхэнда манди: «Фирисарпэ, на пхэн Иаковости ни лачё, ни врыто». 30 Мишто, ту уджилян, пала када со ту фартэ камэлас тэ рисявэ дэ дадэхкиро цэр. Нэ пэ со ту чёрдан мурэн дэвлэн?
31 Иаково пхэнда Лаваности:
— Мэ подарэнём, пала када со думисаравас, со ту зораґа отлэґа мандар тирэн чеен. 32 Нэ сар ту аракхэґа катэ кастэсь пэхкирэн дэвлэн, кодэва на джювэла. Англа тирэ родуря дыкх екджино, исин ли мандэ сось тиро, тай сар исин, залэ павпалэ.
Иаково на джянгля, со дэвлэн чёрда Рахиль.
33 Лавано заджиля дэ Иаковохкири катуна, дэ Лиятири катуна тай дэ катуна дуен копыльницэн тай нисо на аракхля. Лиятирятар катунатар вов заджиля дэ Рахилятири катуна. 34 Рахиль лиля цэрутнонэн дэвлэн, тховда лэн тала верблюдонэндири зэнь тай бэшля пэ лэндэ. Лавано обродэня всавори катуна тай нисо на аракхля.
35 Рахиль пхэнда дадэсти:
— На холяв, муро рай, мэ на вщява англа тутэ, пала када со мандэ екхатар со исин джювлендэ.
Сар вов на родэня, вов на аракхля дэвлэн.
36 Иаково фартэ сля холятиро тай ачиля тэ выпхэнэ Лаваности:
— Дэ со мури дош? — пхучля вов. — Саво бэзэх мэ тердом, со ту понашлян пала мандэ? 37 Ту обродэнян всаворо муро лачимо — со ту аракхлян тирятар барвалиматар? Тхов, со аракхлян, англа тиро тай муро родо, тай мэк вонэ тэ сундисарэн амэн. 38 Мэ биш бэрш джюдом тутэ; тирэ бакря тай бузня на вычювэнас, мэ на халём бакрэн тирэндар гуртонэндар. 39 Мэ на анавас тутэ бакрорэн, савэн чинэлас дыко зверё, пала лэн мэ екджино чювавас мурэндар гуртонэндар. Ту мангэсас мандар роспотинимо пала вса, со чёрдо сля, ратяґа када сля чи дивэсэґа. 40 Дивэсэґа кхам пхабарэлас ман, ратяґа шылалимо мразякирэлас ман, суно нашэлас мурэндар якхэндар. 41 Кацавэнца сле кола биш бэрш, кала мэ джюдом дэ тиро цэр. Мэ теравас бути пэ тутэ дэшуштар бэрш пала дуен тирэн чеен тай шов бэрш пала ското, тай ту дэшвар парувэґас муро потимо. 42 Сар тэ на авэл бы манца Дэвэл мурэ дадэхкиро, Дэвэл Авраамохкиро, Кодэва, Кастар даралас Исаако, тунчи ту б отбичялдан ман шушэ вастэнца. Дэвэл дыкхля мури глаба тай бути мурэ вастэндиро тай сундисарда амэн ратяґа, сави проджиля.
43 Лавано пхэнда Иаковости:
— Кала чея — мурэ чея, чяворэ — мурэ чяворэ, тай гуртуря — мурэ гуртуря. Вса, со ту дыкхэх, вса муро. Со жэ кана мэ тэ терав мурэнца чеенца тай чяворэнца, савэн вонэ бэяндэ? 44 Стераґа допхэнимо, ту тай мэ, и тэ авэл вов машкар амэндэ.
45 Иаково лиля бар тай тховда лэ, соб тэ рапирэн вонэ. 46 Вов пхэнда пэхкирэсти родости:
— Стидэн бара.
Вонэ стидэне бара, тховдэ лэн плаеґа тай бэшле пашэ тэ ха. 47 Лавано акхарда ла Егар-Сахадута, ай Иаково — Гал-Эд*Пур. арам. лава «Егар-Сахадута» тай пур. евр. лава «Гал-Эд» исин «плаёро саво дыкхэл тай шунэл».. 48 Лавано пхэнда:
— Кадэва плаёро дыкхэл тай шунэл амари солах екх екхэсти.
Акэ сости акхардэ ла Гал-Эд. 49 Тай инте ла акхардэ Мицпа†Пур. евр. «башня, савятар дыкхэн»., пала када со Лавано пхэнда:
— Тэ дыкхэл РАЙ пала тут тай пала ман, кала амэ аваґа дур екх екхэстар. 50 Сар ту авэґа тэ лиджя пэ намишто мурэнца чеенца тай лэґа пэсти аврэн ромнен, тай сар ника амэнца нинай, рапир, со Дэвэл дыкхэл тай шунэл ман и тут.
51 Инте Лавано пхэнда Иаковости:
— Акэ плаёро барэндар тай столбо, саво мэ тховдом машкар тутэ и мандэ. 52 Кала бара дыкхэн тай шунэн амари солах, со мэ на пэрэджява пала кадэва плаёро барэндар пэ тири риг, соб тэ анэ тути врытимо, тай ту на пэрэджяґа пала кадэва баруно столбо и плаёро барэндар пэ мури риг, соб тэ анэ манди врытимо. 53 Мэк Дэвэл Авраамохкиро тай Дэвэл Нахорохкиро, Дэвэл лэндирэ дадэхкиро, сундисарэл амэн.
Тай Иаково солаханя Кодэлэґа, Савэ даралас лэхкиро дад Исаако. 54 Вов анда жэртва котэ дэ плая тай акхарда родо тэ хан. Вонэ хале тай ратярдэ котэ, 55 тай дэнзор Лавано чюминда внуконэн и чеен, бахталисарда лэн тай джиля цэрэ.

- Англунимо
- <
- 31
- >

*31:47 Пур. арам. лава «Егар-Сахадута» тай пур. евр. лава «Гал-Эд» исин «плаёро саво дыкхэл тай шунэл».

†31:49 Пур. евр. «башня, савятар дыкхэн».

© 2021 PBT