- Англунимо
- <
- 4
- >

4
Каино тай Авелё
1 Адамо сута Еваґа, пэхкиряґа ромняґа, тай вой ачиля пхари и бэянда Каино*Пэ пур. евр. чиб лав «Каин» (Каино) выджял лавэстар «кана» (тинда, стерда). . Вой пхэнда: «Мэ стердом манушэ, сар када стерда РАЙ». 2 Тунчи вой бэянда лэхкирэ пхралэ Авелё. Авелё чяравэлас бакрэн тай бузнен, а Каино терэлас бути пхуяґа. 3 Проджиля вряма, тай Каино анда пхуятирэ плодуря дэ даро РАЕСТИ, 4 а Авелё анда дэ даро само фэдэр пэрвонэндар бакрорэндар. Авелё и лэхкиро даро чялиле РАЕСТИ, 5 нэ Каино тай лэхкиро даро на чялиле Лэсти. Каино фартэ холиля, тай лэхкоро муй покалиля холятар.
6 Тунчи РАЙ пхэнда Каиности:
— Сости ту холявэх? Сости тиро муй покалиля? 7 Сар ту авэґа тэ терэ лаче рындоря, ту на авэґа прылито? Нэ, сар ту терэх налаче рындоря, дэ терэн ударэн гаравдапэ бэзэх: вов камэл тэ лэл зор понад тут, кацик ту ав лэсти хулаеґа.
8 Каино пхэнда Авелёсти, пэхкирэ пхралэсти:
— Джям дэ маля.
Кала вонэ сле дэ маля, Каино чютапэ пэ пэхкирэ пхралэ Авелё тай умарда лэ.
9 Тунчи РАЙ пхэнда Каиности:
— Тев тиро пхрал Авелё?
— На джянав, — пхэнда кодэва. — Мэ со, сторожо мурэсти пхралэсти?
10 РАЙ пхэнда:
— Со ж ту тердан? Рат тирэ пхралэхкоро типисявэл Мандэ пхуятар. 11 Кана мрая пэ тутэ, вытрадино пхуятар, сави оттерда пэхкоро муй, соб тэ прылэ рат тирэ пхралэ, саво ту прочютан пэхкирэ вастэґа. 12 Кала ту авэґа тэ терэ бути пэ пхув, вой на авэла будэр тэ анэ плодуря важ тути. Ту авэґа тэ пхирэ пав пхув пордэ тай павпалэ, сар бицэрэхкоро.
13 Каино пхэнда РАЕСТИ:
— Ман фартэ пхаро марэх, мэ на вылиджява када. 14 Екхатар Ту вытрадэх ман пхуятар, мэ авава тэ гаравэпэ Тирэ муестар: мэ авава тэ пхирэ пордэ тай павпалэ, сар бицэрэхкоро, тай пэрво, ко ман удыкхэла, умарэла ман.
15 Нэ РАЙ пхэнда лэсти:
— Нат. Ко умарэла Каино, лэсти када рисявэла ефта молуря.
И РАЙ стерда Каиности знако, соб нико, ко лэґа удыкхэлапэ, тэ на умарэл лэ. 16 Каино уджиля РАЕСТАР тай джюда дэ пхув Нод, дэ востоко Эдэмсконэ садостар.
Каинохкирэ чяворэ
17 Каино сута пэхкиря ромняґа, тай вой ачиля пхари тай бэянда Енохо. 18 Енохостэ бэяндапэ Ирадо, Ирадостэ бэяндапэ Мехиаэлё, Мехиаэлёстэ бэяндапэ Метушаэлё, тай Метушаэлёстэ бэяндапэ Ламехо.
19 Ламехо лиля пэсти дуен ромнен: екха акхарэнас Ада, авря — Цылла. 20 Ада бэянда Явало: вов ачиля дадэґа колэн,ко джювэл дэ катунэн и розлиджял ското. 21 Лэхкирэ пхралэ акхарэнас Ювало: вов ачиля дадэґа всаворэн, ко цэлэл пэ лира и свирель. 22 Цыллатэ сля чяво, Тувал-Каино, саво терэлас промати бронзатар и састрестар. Тувал-Каиностэ сля пхэнь Наама.
23 Ламехо пхэнда пэхкирэнди ромненди:
Ада и Цылла, шунэн ман,
ромня Ламехохкирэ, полэн, со мэ дэдумав.
Мэ умардом муршэ пала кода, со вов чинда ман,
тэрнэ манушэ пала кода, со вов малавда ман.
24 Пала Каино авэна мардэ ефта разуя,
пала Ламехо — ефта дэша ефта.
Сифо тай Еносо
25 Адамо инте сута пэхкиря ромняґа, тай вой бэянда чявэ тай акхарда лэ Сифо†Пур. евр. лав «Шэт» (Сифо) выджял пур. евр. лавэстар «шат» (дэня даро).. Вой пхэнэлас: «Дэвэл дэня манди авэр чяворэ пэ Авелёхкиро тхан, савэ умарда Каино».
26 Сифостэ сля чяво, тай вов акхарда лэ Еносо. Дэ кодыя вряма мануша ачиле тэ прыакхарэ лав РАЕХКИРО.

- Англунимо
- <
- 4
- >

*4:1 Пэ пур. евр. чиб лав «Каин» (Каино) выджял лавэстар «кана» (тинда, стерда).

†4:25 Пур. евр. лав «Шэт» (Сифо) выджял пур. евр. лавэстар «шат» (дэня даро).

© 2021 PBT