- Англунимо
- <
- 26
- >

26
Исаако тай Ревека Авимелехостэ
1 Пэ пхув сля бокх, — сар бокх, сави сля, кала джювэлас Авраамо, — тай Исаако джиля дэ Гераро Авимелехостэ, тхагарестэ филистимлянонэн. 2 РАЙ сикавдапэ Исаакости тай пхэнда:
— На джя дэ Египто. Джюв дэ кодэя пхув, тев Мэ пхэнава. 3 Джюв пэ кадэя пхув, тай Мэ авава туґа тай бахталисарава тут, стерава кода, пала со солаханём тирэсти дадэсти Авраамости: Мэ дава всавори кадэя пхув тути тай тирэнди чяворэнди. 4 Мэ стерава, со тирэн чяворэн авэла бут, сар чергэнен дэ болыбэн, тай дава лэнди всавори кадэя пхув. Тирэндар чяворэндар бахталисарэнапэ всаворэ народуря пэ пхув, 5 пала када со Авраамо кандэлас Ман тай фирисарэлас Мурэ лава, со Мэ прыпхэнавас, Муро прыпхэндимо тай законуря.
6 Исаако ачиля тэ джювэ дэ Гераро. 7 Кала мануша, савэ джюдэ дэ кодэва тхан пхучле лэстар пала лэхкиря ромня, вов пхэнда: «Када мури пхэнь». Вов дарэня тэ пхэнэ: «Када мури ромни», пала када со думисарэлас: «Мануша, савэ джювэн дэ кадэва тхан, умарэна ман пала Ревекатэ, пала када со вой шукарни».
8 Кала Исаако проджюда котэ бут вряма, Авимелехо, тхагари филистимлянонэн, подыкхля дэ фылястра тай удыкхля , сар Исаако облэлас Ревека, пэхкиря ромня. 9 Авимелехо акхарда Исаако пэстэ тай пхэнда:
— Вой тири ромни! Сости ту пхэндан: «Вой мури пхэнь»?
Исаако пхэнда лэсти:
— Пала када, со мэ думисаравас, со пала латэ ман умарэна.
10 Тунчи Авимелехо пхэнда:
— Со ж ту стердан амэнца? Екх муршэндар пэрэлас бы тиряґа ромняґа, тай ту андан бы пэ амэн дош.
11 Авимелехо прыпхэнда всаворэнди манушэнди:
— Всяко, ко ґулела кадэлэстэ манушэстэ чи лэхкирятэ ромнятэ, чяче авэла умардо.
Холи филистимлянонэнца пала ханинга
12 Исаако чюта ворзо пэ маля дэ кодэя пхув тай дэ кодэва жэ бэрш стидэня шэлвар будэр. РАЙ бахталисарда лэ, 13 тай Исаако ачиля барвало. Лэхкоро барвалимо барёлас, вов ачиля фартэ баро мануш. 14 Лэстэ сле кацавэ барэ гуртуря бакрэн, бузнен тай гурувнен тай скацик копылен, со филистимлянуря рицарэнас холи дэ пэхкоро їло пэ лэстэ. 15 Вонэ зачютэ пхуяґа всаворэ ханинга, савэ инте сар сля джюдо дад лэхкоро Авраамо, выґанавдэ лэхкирэ копыли.
16 Авимелехо пхэнда Исаакости:
— Уджя амэндар. Ту ачилян фартэ зорало важ амэнди.
17 Исаако уджиля котар, ачиля тэ джювэ дэ герарско маля. 18 Исаако выжужарда ханинга, савэ выґанавдэ копыли лэхкирэ дадэ Авраамо, тай сар вов муля, кадэлэ ханинга сле зачютэ филистимлянонэнца. Вов дэня лэнди кодэла жэ лава, савэ дыкалэ дэня лэхкоро дад.
19 Копыли Исаакохкирэ ачиле тэ ґанавэ дэ маля тай оттердэ котэ ханинг, пани савэстар марэлас пхуятар. 20 Ай герарски чябануря ачиле тэ кошэпэ чябанонэнца Исаакохкирэнца . Вонэ пхэнэнас: «Када амаро пани!» Вов акхарда ханинг Эсеко*Пав пур. евр. чиб кадэва лав пэрэлиджялпэ сар «кошымо». , пала када со вонэ кошэнаспэ лэґа. 21 Тунчи вонэ выґанавдэ авэр ханинг, ай и пала лэстэ ачиле тэ кошэпэ, пала када вов акхарда лэ Ситна†Пав пур. евр. чиб кадэва лав пэрэлиджялпэ сар «бари холи» . . 22 Исаако уджиля котар тай выґанавда инте екх ханинг, пала савэстэ кошэмо на сля, тай вов акхарда лэ Реховото‡Пур. евр. лав «реховот» исин «оттердо тхан».. Вов пхэнда: «Кана РАЙ дэня амэнди оттердо тхан, тай амэн авэла бут дэ кадэя пхув».
23 Вов джиля котар дэ Вирсавия. 24 Дэ кодэя рат РАЙ сикавдапэ лэсти тай пхэнда:
— Мэ — Дэвэл Авраамохкиро, тирэ дадэхкиро. На дар, Мэ туґа. Мэ бахталисарава тут тай стерава, со тирэн чяворэн авэла бут, важ Муро копыли Авраамо.
25 Исаако стерда жэртвенико тай прыакхарда РАЕХКОРО лав, тай тховда котэ катуна, ай лэхкирэ копыли выґанавдэ ханинг.
26 Авимелехо авиля лэстэ Гераростар екхтханэ Ахузатоґа, саво сля лэхкоро подпхэндимарё, тай Фихолоґа, барэдэр рай дэ лэхкирэ войско. 27 Исаако пхучля лэн:
— Пэ со тумэ авиле? Тумэ жэ холиле пэ ман тай вытрадэне ман!
28 Вонэ пхэндэ:
— Амэ кана полах, со туґа РАЙ, тай амэ камах, соб ту и амэ тэ солахах тай тэ допхэнахпэ. Тераґа допхэнимо, 29 со ту на терэґа амэнди врытимо, сар и амэ на лилепэ тутэ, обджяґаспэ туґа мишто тай отмукле тут пачяґа. Ай кана ту бахталисардо РАЕҐА.
30 Исаако тховда лэнди лачё скаминд, вонэ хале тай пиле. 31 Пэ авэр диво, дэнзор вонэ дэне екх екхэсти солах. Исаако отмукля лэн, тай вонэ уджиле лэстар пачяґа.
32 Дэ кодэва диво копыли Исаакохкирэ авиле тай роспхэндэ лэсти пала ханинг, саво вонэ выґанавдэ. Вонэ пхэндэ:
— Амэ аракхле пани!
33 Вов акхарда лэ Шыва, тай ды авдивэ, кадыва форо акхарэлпэ — Вирсавия§Пур. евр. лав «шыва» исин «солах», а лава «бээр-шэва» (Вирсавия) исин «ханинг солахатиро» чи «ханинг ефтандиро»..
Исавохкирэ ромня
34 Кала Исавости сля саранда бэрш, вов лиля пэсти дэ ромнен Ехудита, хеттеёхкиря Бээрихкиря чя; тай инте лиля Басемата, хеттеёхкиря Элонохкиря чя. 35 Лэндар сля бут врытимо Исаакости тай Ревекати.

- Англунимо
- <
- 26
- >

*26:20 Пав пур. евр. чиб кадэва лав пэрэлиджялпэ сар «кошымо».

†26:21 Пав пур. евр. чиб кадэва лав пэрэлиджялпэ сар «бари холи» .

‡26:22 Пур. евр. лав «реховот» исин «оттердо тхан».

§26:33 Пур. евр. лав «шыва» исин «солах», а лава «бээр-шэва» (Вирсавия) исин «ханинг солахатиро» чи «ханинг ефтандиро».

© 2021 PBT