- Англунимо
- <
- 18
- >

18
Авраамо тай трин мануша
1 РАЙ авиля Авраамостэ пашэ вэша Мамре, кала вов бэшля англа пэхкири катуна, дэ вряма, кала кхам фартэ татярэлас. 2 Авраамо подлиля якха тай удыкхля, со надур ачен трин мануша. Кала удыкхля лэн, вов прастыня катунатар лэндэ тай тэлиля лэнди дэ пхуятэ. 3 Вов пхэнда:
— Хулай, сар мэ аракхлём мила дэ тирэн якхэн, на проджя ман, тирэ копыле. 4 Мэк анэна набут пани, соб тумэнди тэ выхалавэ пурэ. Отцынявэн тала кадыя рандь, 5 нэ мэ анава тумэнди сось тэ пэрэхаха. Тумэ лэна зор тай джяна дурэдэр — кала тумэ екхатар авиле тумарэстэ копылестэ.
— Мишто, — пхэндэ вонэ. — Тер, сар пхэнэх.
6 Авраамо прастэня дэ катуна Сарратэ тай пхэнда:
— Сигидэр, дорос трин чярэ*Чяро— пав пур. евр. «трин сеа». Екх сеа — тевсь 7 литронэн. варо, саво фэдэр, стер хумэр тай спэк мандро.
7 Вов прастэня ґуртостэ, вылиля райканэ лачёрэ гуруворэ тай отдэня копылести, саво фартэ сиго тавда лэ. 8 Тунчи Авраамо анда тирял, тхуд тай тавдо гурувано мас тай тховда англа лэн. Сар вонэ хале, вов ачелас паша лэн тала рандь.
9 — Тев тири ромни Сарра? — пхучле вонэ.
— Котэ, дэ катуна, — пхэнда вов.
10 Тунчи мурш пхэнда:
— Мэ чяче рисявава тутэ пэ авэр бэршэ, дэ кадыя жэ вряма, тай Сарратэ, тирятэ ромнятэ, авэла чяво.
Сарра шунэлас, кала ачелас лэстэ пала думэ, дэ катуна пашэ удара. 11 Авраамо тай Сарра сле пуранэ дэ бэршэн, тай када со исин джювлендэ, Сарратэ пэрэачиля. 12 Пала када Сарра розасаняпэ дэ пэ, подумисарда: «Мэ пурани, тай хулай муро пурано. Мандэ авэла кацави лош?»
13 Тунчи РАЙ пхэнда Авраамости:
— Сости Сарра асалпэ тай пхэнэл: «Чи чяче мандэ авэла чяворо? Мэ жэ пхури!» 14 Исин со фартэ пхаро важ РАЕСТИ? Мэ рисявава тутэ пэ авэр бэрш дэ кадыя жэ вряма, тай Сарратэ авэла чяво.
15 Сарра пэрэдарыняпэ тай ачиля тэ отпхэнэпэ:
— Мэ на асанёмпэ.
Ай Вов пхэнда:
— Нат, ту асанянпэ.
Авраамо мангэл тэ фирисарэ форо Содомо
16 Мурша ваздынепэ тай джиле дэ риг Содомохкири. Авраамо жэ джиля лэнца, соб тэ пролиджя лэн. 17 РАЙ подумисарда: «Гаравава ли Мэ Авраамостар кода, со камав тэ терэ? 18 Авраамостар чяче джяна баро тай зорало народо, тай всаворэ мануша пэ пхув авэна бахталисардэ лэстар. 19 Мэ жэ вытидэнём лэ, соб вов тэ прыпхэнэл пэхкирэнди чяворэнди тай всаворэсти пэхкирэ родости тэ пхирэ пав РАЕХКИРЭН дромэн чячимаґа тай пативаґа. Тунчи Мэ, РАЙ, стерава кода, со Мэ пхэнда Авраамости».
20 РАЙ пхэнда:
— Дэ Содомо тай Гомора шунэлпэ баро типисявимо, мануша котэ терэн бут бэзэх. 21 Мэ сджява тай подыкхава, чячюно ли типисявимо, саво доджиля Мандэ, кади ли намишто вонэ терэн. Мэ уджянава, када кади чи нат.
22 Мурша порисиле тай джиле Содомостэ, ай РАЙ ачиляпэ тэ аче англа Авраамо. 23 Авраамо поджиля пашэдэр Лэстэ тай пхэнда:
— Со, чяче, Ту умарэґа чячюнэ манушэ екхтханэ бэзэхалэґа? 24 Со, сар дэ форо исин панчдэша чячютнэ? Ту всаекх умарэґа тай на дэґа Тири мила калэсти тханэсти важ панчдэша чячютнэ? 25 На авэґа Ту тэ терэ кацаво — тэ умарэ чячюнэ ектханэ бэзэхалэґа кади ж. На авэґа Ту кади тэ терэ! Со ж Сундисари всаворя люмлятиро авэла ли тэ терэ хохавимо?
26 РАЙ пхэнда:
— Сар Мэ аракхава дэ Содомо панчдэша чячютнэн, то пала лэн сикавава Мури мила пэ всаворо кодэва тхан.
27 Тунчи Авраамо пхэнда инте:
— Акэ, мэ исин прахо тай пепло, ай мэ би даратиро ачилём тэ дэдумэ Хулаеґа. 28 Со, сар дэ панчдэша чячютнэн на хутилэла панч ? Умарэґа Ту всаворо форо пала када, со на хутилэл панч манушэн?
— Сар Мэ аракхава котэ саранда панч, — пхэнда Вов, — на умарава лэ.
29 Авраамо пхэнда Лэсти инте екхвар :
— Со, сар котэ аракхэнапэ кацик саранда?
Вов пхэнда:
— Пала саранда Мэ на терава када.
30 Тунчи Авраамо пхэнда:
— На холявэл, Хулай, ай дэла манди тэ пхэнэ. Со, сар аракхэнапэ котэ кацик трянда?
Вов пхэнда:
— Мэ на терава када, сар аракхава котэ трянда.
31 Авраамо пхэнда:
— Акэ, мэ инте камав тэ пхучяв Тутар, Хулай. Со, сар аракхэнапэ котэ кацик биш?
Вов пхэнда:
— Пала биш Мэ на умарава лэ.
32 Тунчи Авраамо пхэнда:
— Тэ на холявэл Хулай, ай дэла манди тэ пхэнэ инте екхвар. Со, сар аракхэнапэ котэ кацик дэш?
Вов пхэнда:
— Пала дэш Мэ на умарава лэ.
33 РАЙ пэрэачиля тэ дэдумэ Авраамоґа тай уджиля, ай Авраамо рисиля цэрэ.

- Англунимо
- <
- 18
- >

*18:6 Чяро— пав пур. евр. «трин сеа». Екх сеа — тевсь 7 литронэн.

© 2021 PBT